王文治(1730—1802),系清代高官、大诗人、大书法家。字禹卿,号梦楼,江苏丹徒人。曾随翰林侍读全魁至琉球。尤工书法,以风韵胜。
13、评李邕
峋嵝山惟留草树,延陵碑已失龙鸾。
浯溪万丈磨厓颂,合作商彝夏敦看。
14、评颜真卿
曾闻碧海掣鲸鱼,神力苍茫运太虚。
间气古今三鼎足,杜诗韩笔与颜书。
15、评柳公权
虽然笔谏足千秋,争坐天尊未许俦。
若把诚悬方鲁国,也如子厚拟苏州。
16、评韭花帖
韭花一帖重璆琳,千古华亭最赏音。
想见昼眠人乍起,麦光铺案写秋阴。
17、评蔡襄
君漠落笔带春韶,玉润兰馨意欲销。
心画心声原不假,党人争及万安桥。
18、评苏轼
坡翁奇气本超伦,挥洒纵横欲绝尘。
直到晚年师北海,更於平淡见天真。
19、评苏门
学士苏门沾溉多,出蓝生水究难过。
便将书品衡诗品,毕竟西江逊大峩。
20、评古碑
鸳鸯绣出任君评,得力终身只自明。
小楷蝇头空一代,谁知从幼学颜行。
21、评杨凝式
天姿淩轹未须夸,集古终能自立家。
一扫二王非妄语,只应酿蜜不留花。
22、评宋徽宗
不徒素练画秋鹰,笔态冲融似永兴。
善鉴工书俱第一,宣和天子太多能。
23、评赵孟頫
狂怪余风待一砭,子昻标格故矜严。
凭君噉尽红蕉蜜,无奈中边祗有甜。
24、评沈度
何关燕瘦与环肥,窠臼才成意已违。
承旨风流犹有憾,揭虞应等桧无讥。
25、评沈粲
沈家兄弟直词垣,簪笔俱承不次恩。
端雅正宜书制诰,至今馆阁有专门。
26、评声闻小乘
吴下风华代有传,一时文祝更翩翩。
饶渠学尽钟王格,不离声闻小乘禅。
27、评董其昌
书家神品董华亭,楮墨空元透性灵。
除却平原俱避席,同时何必说张邢。
28、评宝晋鸿堂
衣冠楚相貌中郎,绛汝虚劳搨二王。
留得先贤神韵在,前惟宝晋后鸿堂。
29、评张照
赐諡都仍文敏名,吾朝司寇继元明。
纵然平淡输宗伯,多恐吴兴畏后生。
30、评励杜讷
静海书名擅北方,清华三世接芸香。
蹇驴襥被长安道,犹忆亲曾见老苍。